Jotta tavoite saavutetaan, kaikkien pitäisi välttää fyysistä läheisyyttä toisiinsa. Brittihallitus julkisti 360 miljardin euron taloustukipaketin.

Lontoo

Vielä viime viikolla Britannian hallitus uskoi, että koronaviruksen leviämistä voi hidastaa hallitusti ja suhteellisen lievin varotoimin. Puhuttiin jopa laumasuojasta eli väestön immuniteetin kasvattamisesta niin, että kaikkia tartuntoja ei edes pyritä torjumaan.

Nyt kanta on tyystin muuttunut. Pääministeri Boris Johnson tiukensi jo maanantaina koronavirustoimia. Ranskan ja Saksan tasolle ne eivät kuitenkaan yllä vieläkään.

”Meidän täytyy toimia kuin sota-ajan hallitus – – Jos seuraamme tieteellisiä suosituksia, voimme voittaa [koronaepidemian] uhan”, Johnson sanoi tiistai-iltana tiedotustilaisuudessa, jossa hallitus julkisti 330 miljardin punnan eli noin 360 miljardin euron taloustukipaketin.

Ainakin osakiitos entistä tiukemmasta linjasta kuuluu Imperial Collegen tutkijoille, jotka mallinsivat viruksen leviämistä eri tilanteissa.

Selvityksessä tutkijat varoittavat, että vain lieviä varotoimia soveltamalla Britanniassa voi kuolla koronaviruksen seurauksena jopa noin 250 000 ihmistä.

Mutta jos rajoituksia kiristetään tarpeeksi, voidaan kuolleet ehkä laskea kymmenissätuhansissa tai jopa vain tuhansissa. Käytännössä tämä vaatii kaikkien panosta: ihmisten väliset fyysiset kontaktit on minimoitava.

”Jos saamme [uhrien] määrän 20 000:een tai alle, on tämä hyvä tulos – – vaikka onkin yhä hirvittävä”, hallituksen tiedeneuvonantaja Patrick Vallance sanoi tiistaina parlamentin terveysvaliokunnan kuulemisessa.

Kuulemisen välittivät BBC ja brittiparlamentin oma kanava.

Koronavirukseen ei ole vielä rokotetta, eikä sairastuneille ole lääkettä. Vallancen mukaan massoille tarkoitettu rokote voi olla kuitenkin käytössä jo runsaan vuoden kuluttua.

”Kehitys on ollut nopeaa.”

Toistaiseksi maat torjuvat tartuntoja erilaisin rajoituksin.

Imperial Collegen tutkijoiden mukaan koronaviruksen torjunnassa on kaksi strategiaa.

Niistä ensimmäinen pyrkii hidastamaan epidemiaa, mutta ei välttämättä pysäyttämään sitä. Samalla yritetään lieventää terveydenhuoltojärjestelmään kohdistuvaa rasituspiikkiä.

Löyhän strategian hintana voi olla Britanniassa kuitenkin neljännesmiljoona kuollutta.

Järeämpi strategia yrittää pysäyttää epidemian torjumalla niin monta tartuntaa kuin vain mahdollista. Tämä vaatii sitä, että koko väestö rajoittaa sosiaalista kanssakäymistä.

”Tavoite ei ole nyt vain hidastaa tartuntojen määrän lisääntymistä, vaan kääntää epidemian suunta”, Imperial Collegen tutkija Neil Ferguson sanoi maanantai-iltana The Timesin mukaan.

Pelkästään se ei riitä, että oireelliset, heidän perheenjäsenensä sekä yli 70-vuotiaat ja muut erityisen haavoittuvaiset pysyvät eristyksissä. Epidemian torjuminen vaatii nyt jokaisen osallistumista.

Jos tässä onnistutaan, vähenee terveydenhuollon kapasiteettiin kohdistuva suuri paine. Vallancen mukaan tartuntapiikkiä voidaan madaltaa noin 50 prosentilla, jos kaikki vetävät sosiaaliset kontaktit minimiin.

Tulokset eli tartuntojen vähenemiset alkaisivat näkyä kahden kolmen viikon kuluttua.

Epidemian täystorjuminen on kuitenkin kaikkea muuta kuin ongelmatonta.

Ensinnäkin ei ole olemassa mitään tietoa siitä, milloin normaaliin arkeen voisi taas palata. Rokotteen kehittäminen voi viedä puolitoista vuotta tai kauemminkin.

Toisen ison ongelman muodostavat rankat taloudelliset ja sosiaaliset seuraamukset.

On kuitenkin mahdollista, että rajoituksia voitaisiin höllentää aina välillä lyhyeksi aikaa. Ne pitäisi kuitenkin heti perua, jos tartuntojen määrä alkaa nousta uudelleen.

Britanniassa arvioidaan, että jopa 55 000 henkilöllä on koronavirustartunta, Vallance kertoi tiistaina terveysvaliokunnalle.

Virallinen tartuntaluku Britanniassa on noin 2 000, ja kuolleita on ainakin 71.

Testejä on tehty tiistai-iltaan mennessä yli 50 000. Englannissa testauskapasiteetti on neljä tuhatta testiä päivässä.

”Tämä ei tule selvästikään riittämään – – meidän täytyy lisätä testaamista, jotta voimme seurata tilannetta tehokkaasti”, Vallance sanoi tiistaina.

Nyt testataan ensisijaisesti sairaalan tehohoidossa olevat sekä keuhkokuumepotilaat. Seuraavaksi tärkein ryhmä on terveydenhuollon avainhenkilöt.

Britanniassa aiotaan lykätä nyt kaikkia muita kuin kiireellisiä leikkauksia. Näin vapautuu sairaalapaikkoja koronaviruspotilaille.

Britanniassa niin kuin Suomessakin puhuttaa hyväkuntoisten 70-vuotiaiden ja sitä vanhempien haluttomuus eristäytyä kotiin. Britanniassa ehdotonta eristäytymismääräystä ei ole vielä annettu. Maanantaina riskiryhmiä vasta kehotettiin erityiseen varovaisuuteen.

Tiistaiaamuna pääministerin 79-vuotias isä Stanley Johnson sanoi ITV:n aamuohjelmassa, että hän aikoo mahdollisesti yhä mennä illalla pubiin. Piittaamaton asenne on herättänyt arvostelua.

Tiedeasiantuntija Vallance painotti kuulemisessa, että rajoitukset pitää nyt ottaa tosissaan. Hän sanoi tiistaina, että edes sunnuntailounaalle lasten ja lastenlasten kanssa ei pitäisi enää lähteä.

Britanniassa koulut ovat yhä auki. Tiistaina ulkoministeriö kehotti brittejä lopettamaan kaiken tarpeettoman matkustamisen ulkomaille.

Valtiovarainministeri Rishi Sunakin ja pääministeri Johnsonin taloustukipaketti lupaa nyt 360 miljardia euroa yrityksille ja kotitalouksille. Suurin osa paketista on lainoja ja takauksia.

Ravintolat, pubit, teatterit ja kaikki kaupat saavat vapautuksen kiinteistöverosta 12 kuukaudeksi. Pienyrityksille on luvassa lisäksi 11 000–28 000 euron täsmätukia.

Asuntovelalliset saavat velanmaksusta ”lomaa” kolmeksi kuukaudeksi.

Hallitus antaa apua myös muun muassa lentoyhtiöille ja -kentille.